title: Preporuka Komisije (EU) 2022/495 оd 25. ožujka 2022. o praćenju prisutnosti furana i alkilfuranâ u hrani

text:
               28.3.2022

               HR

               Službeni list Europske unije

               L 100/60

      PREPORUKA KOMISIJE (EU) 2022/495
      оd 25. ožujka 2022.
      o praćenju prisutnosti furana i alkilfuranâ u hrani
      EUROPSKA KOMISIJA,
      uzimajući u obzir Ugovor o funkcioniranju Europske unije, a posebno njegov članak 292.,
      budući da:

                  (1)

                  Furan i alkilfurani, u koje spadaju metilfurani kao što su 2-metilfuran, 3-metilfuran i 2,5-metilfuran, procesni su kontaminanti koji nastaju u hrani tijekom toplinske obrade.

                  (2)

                  Znanstveni odbor Europske agencije za sigurnost hrane (EFSA) za kontaminante u prehrambenom lancu donio je 2017. znanstveno mišljenje o rizicima za javno zdravlje zbog prisutnosti furana i metilfuranâ u hrani (1). Odbor je zaključio da bi aktualne razine izloženosti furanu mogle predstavljati zdravstveni rizik. Kad je riječ o metilfuranima, u tom se mišljenju zaključuje da oni mogu znatno pridonijeti ukupnoj izloženosti furanu i alkilfuranima te stoga povećavaju zdravstveni rizik. Međutim, s obzirom na nedostatak podataka o prisutnosti metilfurana u hrani, EFSA je preporučila da se prikupe dodatni podaci u tom području. Konkretno, prisutnost furana i alkilfuranâ zabilježena je u kavi, dječjoj hrani u staklenkama, gotovim juhama, čipsu na bazi krumpira, voćnim sokovima, žitaricama za doručak, keksima, krekerima i hruskavom kruhu.

                  (3)

                  2-metilfuran i 3-metilfuran mogu se pouzdano kvantificirati primjenom postojećih metoda analize, dok je na razvoju pouzdane metode za analizu 2,5-dimetilfurana potrebno još raditi. Međutim, ako primijenjena metoda analize to omogućuje, bilo bi primjereno analizirati i kvantificirati 2,5-dimetilfuran i dostavljati dobivene podatke.

                  (4)

                  Nadalje, u znanstvenoj je literaturi nedavno ukazano na prisutnost kontaminanata u hrani povezanih s alkilfuranima i drugim metilfuranima, kao što su 2-pentilfuran i 2.etilfuran. Stoga bi bilo primjereno analizirati i kvantificirati takve dodatne alkilfurane (ne-metilfurane), pod uvjetom da je metoda analize pouzdana za tu svrhu.

                  (5)

                  Rezultati praćenja prisutnosti furana i alkilfuranâ moraju biti pouzdani i usporedivi. Stoga je primjereno dati upute o kriterijima za uzorkovanje i analizu.

                  (6)

                  Europska komisija zadužila je EFSA-u da prikupi sve dostupne podatke o prisutnosti kemijskih kontaminanata u hrani i hrani za životinje. Ti se podaci upotrebljavaju u EFSA-inim znanstvenim mišljenjima i izvješćima o kontaminantima u hrani i hrani za životinje.

                  (7)

                  Stoga je primjereno preporučiti da se prisutnost furana i alkilfuranâ u hrani prati i da se podaci dostavljaju EFSA-i,

            DONIJELA JE OVU PREPORUKU:

                  1.

                  Države članice trebale bi, uz aktivno sudjelovanje subjekata u poslovanju s hranom, pratiti prisutnost furana, 2-metilfurana i 3-metilfurana u hrani, prije svega u kavi, dječjoj hrani u staklenkama (uključujući dječju hranu u posudama, tubama i vrećicama), gotovim juhama, čipsu na bazi krumpira, voćnim sokovima, žitaricama za doručak, krekerima i hruskavom kruhu.

                  2.

                  Kako bi se osigurala reprezentativnost uzoraka, države članice trebale bi se držati postupaka uzorkovanja utvrđenih u dijelu B Priloga Uredbi Komisije (EZ) br. 333/2007. (2) Taj ili ekvivalentni postupak uzorkovanja trebali bi primjenjivati i subjekti u poslovanju s hranom, vodeći računa o tome da uzorak bude reprezentativan.

                  3.

                  Za analizu furana, 2-metilfurana i 3-metilfurana u kavi i dječjoj hrani u staklenkama, države članice i subjekti u poslovanju s hranom trebali bi primjenjivati metodu koja je u skladu sa sljedećim kriterijima:

                                 Parametar

                                 Kriterij

                              Specifičnost

                              Bez spektralnih interferencija ili utjecaja matrice

                              Terenske slijepe probe

                              Manje od granice dokazivanja (LOD)

                              Ponovljivost (RSDr)

                              0,66 × RSDR dobiven s pomoću (preinačene) Horwitzove jednadžbe

                              Obnovljivost (RSDR)

                              Dobivena s pomoću (preinačene) Horwitzove jednadžbe

                              Iskorištenje

                              80 – 110 %

                              Granica dokazivanja (LOD)

                              Tri desetine LOQ-a

                              Granica kvantifikacije (LOQ)

                              Za kavu: najviše 20 μg/kg
                              Za dječju hranu u staklenkama: 5 μg/kg

                        Za analizu furana u ostaloj hrani osim kave i dječje hrane u staklenkama, države članice i subjekti u poslovanju s hranom trebali bi primjenjivati metodu koja je u skladu s ovim kriterijima, a granica kvantifikacije (LOQ) trebala bi biti najviše 5 μg/kg.
                  Za analizu 2-metilfurana i 3-metilfurana u ostaloj hrani osim kave i dječje hrane u staklenkama laboratoriji bi trebali imati utvrđene postupke kontrole kvalitete kako bi se osigurala pouzdanost dobivenih analitičkih rezultata pri čemu bi LOQ trebao iznositi najviše 5 μg/kg.

                  4.

                  Ako primijenjena metoda analize omogućuje utvrđivanje prisutnosti drugih alkilfurana osim 2-metilfurana i 3-metilfurana, države članice i subjekti u poslovanju s hranom trebali bi utvrđivati i te druge alkilfurane.

                  5.

                  Države članice i subjekti u poslovanju s hranom trebali bi rezultate praćenja dostaviti EFSA-i svake godine do 30. lipnja, u skladu sa zahtjevima iz Smjernica EFSA-e za standardni opis uzorka (SSD) za hranu i hranu za životinje te njezinim dodatnim posebnim zahtjevima za izvješćivanje (3).

         Sastavljeno u Bruxellesu 25. ožujka 2022.

               Za Komisiju

            Stella KYRIAKIDES

               Članica Komisije

         (1)  EFSA CONTAM Panel (EFSA Panel on Contaminants in the Food Chain), „Scientific opinion on the risks for public health related to the presence of furan and methylfurans in food”. (Znanstveni odbor EFSA-e za kontaminante u prehrambenom lancu (CONTAM), Znanstveno mišljenje o rizicima za javno zdravlje zbog prisutnosti furana i metilfuranâ u hrani.) EFSA Journal 2017;15(10):5005, 142. str. https://doi.org/10.2903/j.efsa.2017,5005

         (2)  Uredba Komisije (EZ) br. 333/2007 od 28. ožujka 2007. o metodama uzorkovanja i analitičkim metodama za službenu kontrolu razina olova, kadmija, žive, anorganskog kositra, 3-MCPD-a i benzo(a)pirena u hrani (SL L 88, 29.3.2007., str. 29.).

         (3)  https://www.efsa.europa.eu/en/call/call-continuous-collection-chemical-contaminants-occurrence-data-0


title: Preporuka Vijeća (EU) 2021/1459 od 9. rujna 2021. o izmjeni Preporuke Vijeća (EU) 2020/912 o privremenom ograničenju neobveznih putovanja u EU i mogućem ukidanju takvog ograničenja

text:
                  10.9.2021

                  HR

                  Službeni list Europske unije

                  L 320/1

         PREPORUKA VIJEĆA (EU) 2021/1459
         od 9. rujna 2021.
         o izmjeni Preporuke Vijeća (EU) 2020/912 o privremenom ograničenju neobveznih putovanja u EU i mogućem ukidanju takvog ograničenja
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 77. stavak 2. točke (b) i (e) te članak 292. prvu i drugu rečenicu,
         budući da:

                     (1)

                     Vijeće je 30. lipnja 2020. donijelo Preporuku o privremenom ograničenju neobveznih putovanja u EU i mogućem ukidanju takvog ograničenja (1) („Preporuka Vijeća”).

                     (2)

                     Otada Vijeće je donijelo preporuke (EU) 2020/1052 (2), (EU) 2020/1144 (3), (EU) 2020/1186 (4), (EU) 2020/1551 (5), (EU) 2020/2169 (6), (EU) 2021/89 (7), (EU) 2021/132 (8), (EU) 2021/767 (9), (EU) 2021/892 (10), (EU) 2021/992 (11), (EU) 2021/1085 (12), (EU) 2021/1170 (13) i (EU) 2021/1346 (14) o izmjeni Preporuke Vijeća (EU) 2020/912 o privremenom ograničenju neobveznih putovanja u EU i mogućem ukidanju takvog ograničenja.

                     (3)

                     Vijeće je 20. svibnja 2021. donijelo Preporuku (EU) 2021/816 o izmjeni Preporuke Vijeća (EU) 2020/912 o privremenom ograničenju neobveznih putovanja u EU i mogućem ukidanju takvog ograničenja (15) kako bi se ažurirali kriteriji koji se upotrebljavaju za procjenu jesu li neobvezna putovanja iz trećih zemalja sigurna i trebaju li se dopustiti.

                     (4)

                     Preporukom Vijeća predviđa se da bi države članice od 1. srpnja 2020. trebale koordinirano i postupno ukidati privremeno ograničenje neobveznih putovanja u EU u odnosu na osobe s boravištem u trećim zemljama navedenima u Prilogu I. Preporuci Vijeća. Vijeće bi svaka dva tjedna trebalo preispitati i, prema potrebi, ažurirati popis trećih zemalja iz Priloga I. nakon podrobnog savjetovanja s Komisijom i relevantnim agencijama i službama EU-a, a slijedom sveukupne procjene na temelju metodologije, kriterija i informacija iz Preporuke Vijeća.

                     (5)

                     Otada su u okviru Vijeća, uz podrobno savjetovanje s Komisijom i relevantnim agencijama i službama EU-a te uz primjenu kriterija i metodologije utvrđenih u Preporuci Vijeća, kako je izmijenjena Preporukom (EU) 2021/816, održane rasprave o preispitivanju popisa trećih zemalja navedenog u Prilogu I. Preporuci Vijeća. Kao rezultat tih rasprava trebalo bi izmijeniti popis trećih zemalja naveden u Prilogu I. Konkretno, Urugvaj bi trebalo dodati na popis, a Albaniju, Armeniju, Azerbajdžan, Brunej Darussalam, Japan i Srbiju trebalo bi ukloniti s popisa.

                     (6)

                     Nadzor državne granice nije samo u interesu one države članice na čijim se vanjskim granicama on provodi, već je u interesu svih država članica koje su ukinule nadzor unutarnjih granica. Stoga bi države članice trebale osigurati koordinaciju mjera poduzetih na vanjskim granicama kako bi se osiguralo dobro funkcioniranje schengenskog područja. U tu bi svrhu države članice od 9. rujna 2021. trebale nastaviti koordinirano ukidati privremeno ograničenje neobveznih putovanja u EU u odnosu na osobe s boravištem u trećim zemljama, posebnim upravnim područjima te drugim subjektima i teritorijalnim tijelima navedenima u Prilogu I. Preporuci Vijeća kako je izmijenjena ovom Preporukom.

                     (7)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i UFEU-u, Danska ne sudjeluje u donošenju ove Preporuke te ona za nju nije obvezujuća niti se na nju primjenjuje. S obzirom na to da ova Preporuka predstavlja daljnji razvoj schengenske pravne stečevine, Danska, u skladu s člankom 4. navedenog protokola, u roku od šest mjeseci nakon što Vijeće odluči o ovoj Preporuci odlučuje hoće li je provesti.

                     (8)

                     Ova Preporuka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (16); Irska stoga ne sudjeluje u njezinu donošenju te ona za nju nije obvezujuća niti se na nju primjenjuje.

                     (9)

                     U pogledu Islanda i Norveške ova Preporuka predstavlja razvoj odredaba schengenske pravne stečevine u smislu Sporazuma između Vijeća Europske unije i Republike Islanda i Kraljevine Norveške o pridruživanju tih država provedbi, primjeni i razvoju schengenske pravne stečevine, koje pripadaju području iz članka 1. točke A Odluke Vijeća 1999/437/EZ. (17)

                     (10)

                     U pogledu Švicarske ova Preporuka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, koje pripadaju području iz članka 1. točke A Odluke 1999/437/EZ (18) u vezi s člankom 3. Odluke Vijeća 2008/146/EZ (19).

                     (11)

                     U pogledu Lihtenštajna ova Preporuka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, koje pripadaju području iz članka 1. točke A Odluke Vijeća 1999/437/EZ (20) u vezi s člankom 3. Odluke Vijeća 2011/350/EU (21),

               DONIJELO JE OVU PREPORUKU:
         Preporuka Vijeća (EU) 2020/912, kako je izmijenjena preporukama (EU) 2020/1052, (EU) 2020/1144, (EU) 2020/1186, (EU) 2020/1551, (EU) 2020/2169, (EU) 2021/89, (EU) 2021/132, (EU) 2021/767, (EU) 2021/816, (EU) 2021/892, (EU) 2021/992, (EU) 2021/1085, (EU) 2021/1170 i (EU) 2021/1346, o privremenom ograničenju neobveznih putovanja u EU i mogućem ukidanju takvog ograničenja mijenja se kako slijedi:

                     1.

                     Prvi stavak točke 1. Preporuke Vijeća zamjenjuje se sljedećim:

                                 „1.

                                 Države članice trebale bi od 9. rujna 2021. koordinirano i postupno ukidati privremeno ograničenje neobveznih putovanja u EU u odnosu na osobe s boravištem u trećim zemljama navedenima u Prilogu I.”

                     2.

                     Prilog I. Preporuci zamjenjuje se sljedećim:

                           „PRILOG I.
                           Treće zemlje, posebna upravna područja te drugi subjekti i teritorijalna tijela u kojima boravište imaju osobe na koje ne bi trebalo utjecati privremeno ograničenje neobveznih putovanja u EU koje se primjenjuje na vanjskim granicama:
                           I.   DRŽAVE

                                       1.

                                       AUSTRALIJA

                                       2.

                                       BOSNA I HERCEGOVINA

                                       3.

                                       KANADA

                                       4.

                                       JORDAN

                                       5.

                                       NOVI ZELAND

                                       6.

                                       KATAR

                                       7.

                                       REPUBLIKA MOLDOVA

                                       8.

                                       SAUDIJSKA ARABIJA

                                       9.

                                       SINGAPUR

                                       10.

                                       JUŽNA KOREJA

                                       11.

                                       UKRAJINA

                                       12.

                                       URUGVAJ

                                       13.

                                       KINA (*1)

                                 II.   POSEBNA UPRAVNA PODRUČJA NARODNE REPUBLIKE KINE

                                       Posebno Upravno Područje Hong Kong

                                       Posebno Upravno Područje Makao

                                 III.   SUBJEKTI I TERITORIJALNA TIJELA KOJE NAJMANJE JEDNA DRŽAVA ČLANICA NE PRIZNAJE KAO DRŽAVE

                                       Tajvan

                        (*1)  podložno potvrdi o reciprocitetu"

            Sastavljeno u Bruxellesu 9. rujna 2021.

                  Za Vijeće

                  Predsjednik

               G. DOVŽAN

            (1)  SL L 208I, 1.7.2020., str. 1.

            (2)  SL L 230, 17.7.2020., str. 26.

            (3)  SL L 248, 31.7.2020., str. 26.

            (4)  SL L 261, 11.8.2020., str. 83.

            (5)  SL L 354, 26.10.2020., str. 19.

            (6)  SL L 431, 21.12.2020., str. 75.

            (7)  SL L 33, 29.1.2021., str. 1.

            (8)  SL L 41, 4.2.2021., str. 1.

            (9)  SL L 165I, 11.5.2021., str. 66.

            (10)  SL L 198, 4.6.2021., str. 1.

            (11)  SL L 221, 21.6.2021., str. 12.

            (12)  SL L 235, 2.7.2021., str. 27.

            (13)  SL L 255, 16.7.2021., str. 3.

            (14)  SL L 306, 31.8.2021., str. 4.

            (15)  SL L 182, 21.5.2021., str. 1.

            (16)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

            (17)  SL L 176, 10.7.1999., str. 31.

            (18)  SL L 53, 27.2.2008., str. 52.

            (19)  Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).

            (20)  SL L 160, 18.6.2011., str. 21.

            (21)  Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije (SL L 160, 18.6.2011., str. 19.).


title: Preporuka Europske središnje banke od 7. rujna 2021. Vijeću Europske unije o vanjskim revizorima središnje banke Banca d’Italia (ESB/2021/41) 2021/C 370/01

text:
               15.9.2021

               HR

               Službeni list Europske unije

               C 370/1

      PREPORUKA EUROPSKE SREDIŠNJE BANKE
      od 7. rujna 2021.
      Vijeću Europske unije o vanjskim revizorima središnje banke Banca d’Italia
      (ESB/2021/41)
      (2021/C 370/01)
      UPRAVNO VIJEĆE EUROPSKE SREDIŠNJE BANKE,
      uzimajući u obzir Ugovor o funkcioniranju Europske unije,
      uzimajući u obzir Statut Europskog sustava središnjih banaka i Europske središnje banke, a posebno njegov članak 27. stavak 1.,
      budući da:

                  (1)

                  Reviziju računa Europske središnje banke (ESB) i nacionalnih središnjih banaka država članica čija je valuta euro obavljaju neovisni vanjski revizori koje preporuči Upravno vijeće ESB-a i odobri Vijeće Europske unije.

                  (2)

                  Mandat sadašnjeg vanjskog revizora središnje banke Banca d’ Italia, BDO Italia S.p.A., prestao je nakon revizije za financijsku godinu 2020. Stoga je potrebno imenovati vanjske revizore od financijske godine 2021.

                  (3)

                  Središnja banka Banca d’Italia izabrala je društvo Deloitte & Touche S.p.A za svojeg vanjskog revizora za financijske godine od 2021. do 2022.

            DONIJELO JE OVU PREPORUKU:
      Preporučuje se da se društvo Deloitte & Touche S.p.A imenuje za vanjskog revizora središnje banke Banca d’Italia za financijske godine od 2021. do 2022.

         Sastavljeno u Frankfurtu na Majni, 7. rujna 2021.

               Predsjednica ESB-a

            Christine LAGARDE